ଭୁବନେଶ୍ୱର, ଫେବ୍ରୁଆରୀ ୧୪(ଲୋକାଲ ୱାୟାର): ତ୍ରିଧାରା ଦ୍ୱାରା ଆୟୋଜିତ ୧୪ତମ ଗୁରୁ ଦେବପ୍ରସାଦ ପୁରସ୍କାର ଉତ୍ସବର ଦ୍ୱିତୀୟ ଦିନରେ ରବିବାର ଓଡ଼ିଶୀ ଓ ଛଉ ନୃତ୍ୟ ସହିତ ତବଲା ବାଦନ ଏବଂ ଓଡ଼ିଶୀ ସଙ୍ଗୀତର ଏକ ସୁନ୍ଦର ମିଶ୍ରଣ ରବୀନ୍ଦ୍ର ମଣ୍ଡପରେ ଦେଖିବାକୁ ମିଳିଥିଲା ।
ସେମାନେ ପଣ୍ଡିତ ନିତ୍ୟାନନ୍ଦ ମିଶ୍ରଙ୍କ ଦ୍ୱାରା ଲିଖିତ ଅଭିନୟ "ବିଘ୍ନ ବିନାଶନ' ପଦ୍ମଶ୍ରୀ ଡକ୍ଟର ପ୍ରଫୁଲ୍ଲ କରଙ୍କ ସଂଗୀତ, ଗୁରୁ ଧନେଶ୍ୱର ସ୍ୱାଇଁଙ୍କ ସଂଗୀତ ସଂଯୋଜନା ଏବଂ ଗୁରୁ ଗଜେନ୍ଦ୍ର କୁମାର ପଣ୍ଡାଙ୍କ ନୃତ୍ୟ ସଂରଚନାରେ ଉପସ୍ଥାପିତ ହୋଇଥିଲା ।
ମାତା ପାର୍ବତୀଙ୍କ ବଚନ ରକ୍ଷା ପୂର୍ବକ ଗଣେଶ ନିଜ ପିତାଙ୍କ ସହିତ ଯୁଦ୍ଧ କରି ପ୍ରାଣ ହରାଇବା ଓ ପରେ ହସ୍ତି ଛୁଆର ଶିର ଲଗାଇ ଶିବଙ୍କ ଦ୍ୱାରା ପୁର୍ନଜନ୍ମ ପାଇବାକୁ ନୃତ୍ୟନାଟିକା ମାଧ୍ୟମରେ କଳା ବିକାଶ କେନ୍ଦ୍ରର ଶିଳ୍ପୀମାନେ ସୁନ୍ଦରଭାବରେ ପରିବେଷଣ କରିଥିଲେ ।
ଦ୍ୱିତୀୟ ପରିବେଶଣ ଥିଲା ଗୁରୁ ପ୍ରତିଭା ପଣ୍ଡା ଏବଂ ସୁଶ୍ରୀ ଅଦିତି ପଣ୍ଡାଙ୍କ ଦ୍ୱାରା ଦୈତ୍ୟ ଛଉ ନୃତ୍ୟ । ସେମାନେ ପାରମ୍ପରିକ ଓଡ଼ିଆ ସଂଗୀତ "ରସଲତା' ଉପରେ ଛଉ ନୃତ୍ୟ ପରିବେଷଣ କରିଥିଲେ ।
ପରବର୍ତ୍ତୀ ଉପସ୍ଥାପନା ଥିଲା ଶୁଭାଶିସ ଦାସଙ୍କ ଦ୍ୱାରା ଏକକ ତବଲା ବାଦନ । ସନ୍ଧ୍ୟାର ଶେଷ ଉପସ୍ଥାପନା ଥିଲା ପ୍ରଖ୍ୟାତ ଓଡ଼ିଶୀ ସଙ୍ଗୀତଜ୍ଞ ବିଦୁସି ଡ. ଶ୍ୟାମାମଣୀ ପଟ୍ଟନାୟକ, ଗୁରୁ ଡକ୍ଟର ଗୋପାଳ ଚନ୍ଦ୍ର ପଣ୍ଡା ଓ ବିଦୁଷୀ ସଂଗୀତା ପଣ୍ଡା ଏବଂ ପଣ୍ଡିତ ଡକ୍ଟର ଦାମୋଦର ହୋତାଙ୍କ ଦ୍ୱାରା ଓଡ଼ିଶୀ ସଙ୍ଗୀତ ପରିବେଷଣ ।
ଦ୍ୱିତୀୟ ସଂଧ୍ୟାର ଅତିଥିମାନେ ଥିଲେ ଭୁବନେଶ୍ୱର ଦୂରଦର୍ଶନ କେନ୍ଦ୍ରର ଉପ ନିଦେ୍ର୍ଦଶକ ଧ୍ରୁବ ନନ୍ଦ, ପ୍ରଖ୍ୟାତ ଓଡ଼ିଆ ସାହିତ୍ୟକ, ଲେଖକ ଓ କବି ଡ଼. ବିଜୟ ମହାନ୍ତି; କଟକ କଳା ବିକାଶ କେନ୍ଦ୍ରର ପରିଚାଳନା ଟ୍ରଷ୍ଟି ରବିନ୍ଦ୍ର ନାଥ ମହାନ୍ତି, ରୁଚିକା ସ୍କୁଲର ନିଦେ୍ର୍ଦଶକ ଜି.ଏସ୍.ଖୁରାନା, ଗୁଞ୍ଜନ ଡ଼୍ୟାନ୍ସ ଏକାଡ଼େମୀର ଫାଉଣ୍ଡର ଗୁରୁ ମୀରା ଦାସ, ବିଶିଷ୍ଟ ତବଲା ବାଦକ ପଣ୍ଡିତ ପ୍ରଶନଜିତ୍ ପୋଡ଼ାର; ତ୍ରିଧାରାର କାର୍ଯ୍ୟରତ ସମ୍ପାଦକ ସିମାଞ୍ଚଳ ପଣ୍ଡା ଏବଂ ତ୍ରିଧାରାର ନିଦେ୍ର୍ଦଶକ ଗୁରୁ ଗଜେନ୍ଦ୍ର କୁମାର ପଣ୍ଡା ।
